4.11.2022
RO
Jurnalul Oficial al Uniunii Europene
C 421/23
În cazul finanțării cumulative, organismul național de finanțare sau beneficiarii trebuie în continuare să contribuie cu o parte din finanțare?
Acest lucru depinde de ratele de finanțare stabilite la nivel de proiect pentru ambele surse de finanțare.
În cazul FEDR, se aplică normele privind ajutoarele de stat și se determină rata maximă de finanțare permisă la nivel operațional.
Pentru a verifica respectarea ratei maxime de finanțare permise, trebuie să se țină seama de toate finanțările publice la nivel de proiect, inclusiv de sprijinul primit, de exemplu, de FEDR și OE și sub orice formă.
4.
Parteneriate europene
Utilizarea FEDR drept contribuție națională la parteneriatele europene cofinanțate și instituționalizate „Parteneriat european” înseamnă o inițiativă în cadrul căreia UE și partenerii privați și/sau publici (cum ar fi industria, organismele publice sau fundațiile) se angajează să sprijine în comun dezvoltarea și punerea în aplicare a unui program de activități de C&I.
Fiecare parteneriat european are la bază o agendă strategică de cercetare și inovare, pe care toți partenerii o împărtășesc și față de care se angajează.
Această viziune pe termen lung este transpusă în activități concrete prin intermediul programelor de lucru anuale.
Parteneriatele europene trebuie să își precizeze obiectivele și țintele concrete, împreună cu un set de indicatori-cheie de performanță corespunzători.
În conformitate cu articolul 73 alineatul (4) din RDC, autoritățile de management pot decide să ofere sprijin direct din partea FEDR pentru operațiunile selectate în cadrul unui program cofinanțat de OE (cum ar fi un parteneriat european cofinanțat sau instituționalizat).
Potrivit articolului 15 alineatul (3) din Regulamentul privind OE, contribuțiile financiare din programele FEDR (15) pot fi considerate o contribuție din partea statului membru participant la un parteneriat european cofinanțat sau instituționalizat, cu condiția ca acest lucru să respecte normele RDC.
Organismele care pun în aplicare programele cofinanțate de OE trebuie să fie identificate drept organisme intermediare ale programului FEDR relevant [articolul 71 alineatul (5) din RDC].
Acest lucru facilitează coordonarea și sincronizarea OE, a programului FEDR relevant și a sprijinului național.
Programele FEDR pot acoperi (o parte din) contribuția națională pentru participarea la astfel de parteneriate europene.
Decizia de a contribui la un parteneriat trebuie să rezulte dintr-un proces de selecție care a respectat normele politicii de coeziune.
În plus și similar „mărcii de excelență”, autoritățile de management pot furniza o astfel de contribuție în mod direct (fără a fi nevoie de o cerere de propuneri competitivă și de o procedură de selecție separată) la operațiunile care au fost selectate în cadrul unui program cofinanțat de OE în conformitate cu articolul 73 alineatul (4) din RDC.
Cu toate acestea, la fel ca în cazul „mărcii de excelență”, AM ar trebui să efectueze în continuare o evaluare simplificată, verificând dacă aceste proiecte respectă articolul 73 alineatul (2) literele (a), (b) și (g) din RDC.
Aceste operațiuni trebuie (i) să fie compatibile cu programul, inclusiv cu strategiile relevante care stau la baza programului, și să ofere o contribuție efectivă la îndeplinirea obiectivelor specifice ale programului, (ii) să intre în domeniul de aplicare al unei condiții favorizante și să fie compatibile cu strategiile și documentele de planificare corespunzătoare stabilite pentru îndeplinirea condiției favorizante respective și (iii) să intre în domeniul de aplicare al fondului relevant și să fie atribuite unui tip de intervenție.
În mod similar, autoritățile de management pot aplica acestor operațiuni categoriile, cuantumurile maxime și metodele de calcul ale costurilor eligibile stabilite în temeiul OE.
Respectarea normelor privind ajutoarele de stat poate fi asigurată prin respectarea condițiilor de compatibilitate prevăzute la articolul 25c din RGECA, care oferă posibilități de aplicare a costurilor eligibile și a ratelor de finanțare ale programului Orizont Europa pentru proiectele de cercetare și dezvoltare selectate în cadrul unui program cofinanțat de Orizont care îndeplinește condițiile prevăzute la acest articol.
Contribuțiile programului FEDR la parteneriatele europene trebuie să respecte normele privind interzicerea dublei declarări a cheltuielilor prevăzute la articolul 63 alineatul (9) din RDC.
Aceleași costuri nu trebuie declarate de două ori Comisiei.
Două tipuri de parteneriate europene sunt relevante pentru punerea în aplicare a articolului 15 alineatul (3) din Regulamentul privind OE.
(15) Prezentul document de orientare se axează pe sinergiile dintre programele OE și FEDR, o logică similară aplicându-se și celorlalte programe enumerate la articolul 15 alineatul (3).